**GUVERNUL ROMÂNIEI**

**HOTĂRÂRE**

**privind închirierea unei suprafețe de teren din incinta Spitalului de Recuperare Borșa – Maramureș, unitate sanitară din subordinea Ministerului Sănătății**

În temeiul art. 108 din Constituţia României, republicată, ale art. 333 din OUG nr. 57/2019 privind Codul administrativ, cu modificările și completările ulterioare, ale art. 193 alin. 7 lit. d1 și alin. 8 din Legea nr. 95/2006 privind reforma în domeniul sănătăţii, republicată, cu modificările și completările ulterioare, ale art. 861 alin. (3), art. 868 alin. (2) din Legea nr. 287/2009 privind Codul civil, republicată, cu modificările ulterioare

**Guvernul României adoptă prezenta hotărâre.**

**ART. 1.** Se aprobă închirierea unei suprafețe de teren având datele de identificare prevăzute în anexa care face parte integrantă din prezenta hotărâre, în vederea amplasării unei construcții ușoare (chioșc) pentru comercializarea produselor alimentare, sanitare de uz personal și de papetărie.

**ART. 2.** (1) Închirierea spațiilor prevăzute la art. 1 se va realiza prin licitație publică, în condițiile legii.

(2) Se împuternicește Spitalul de Recuperare Borșa, unitate sanitară din subordinea Ministerului Sănătăţii, în calitate de administrator al bunului imobil, să organizeze procedura de licitaţie publică pentru închirierea suprafeței de teren prevăzute la art.1.

(3) Contractul de închiriere se încheie de către unitatea sanitară prevăzută la alin. (2), pentru o perioadă de 10 ani.

(4) O cotă-parte de 50% din chiria încasată, potrivit contractului prevăzut la alin. (3), rămâne la dispoziţia unităţii sanitare prevăzute la alin. (2), pentru întreţinerea imobilelor aflate în administrarea sa şi pentru dezvoltare, iar restul de 50% din chirie se va vira la bugetul de stat.

(5) Prețul minim lunar pentru închirierea spațiilor prevăzute în anexă este de 3.61 euro/mp, echivalent în lei la cursul Băncii Naționale a României din ziua licitației.

(6) Închirierea spaţiilor prevăzute la art.1 se va realiza fără afectarea circuitelor medicale şi desfăşurarea şi organizarea activităţii medicale.

**PRIM-MINISTRU**

**NICOLAE – IONEL CIUCĂ**